# 1892 m. modelio revolveris

| 1892 m. modelio revolveris |
| --- |
| **Tipas** | revolveris |
| **Konstruktorius** | *Manufacture d'armes de Saint-Étienne* |
| **Šalis** |  Prancūzija |
| **Sukurtas** | 1892 m. |
| **Gamintas** | 1892–1924 |
| **Naudotas** | 1893-1970 m. |
| **Naudotojai** | Prancūzija, Belgija ir kt. |
| **Kalibras, mm** | 8 mm |
| **Šovinys, mm** | 8×27 mm R Lebel |
| **Svoris, kg** | 0,84 (tuščias) |
| **Ilgis, mm** | 240 |
| **Vamzdžio ilgis, mm** | 117 |
| **Pradinis greitis, m/s** | 220 m/s |
| **Mechanizmas** | dvigubo/viengubo veikimo |
| **Dėtuvė** | 6 šovinių būgnas |

**1892 m. modelio revolveris** (pranc. *Revolver Mle 1892 8 mm*), *MAS 1892 revolveris*, *Lebelio revolveris*, *8 mm Sent Etjenas* (pranc. *St. Etienne 8 mm*) – prancūziškas 8 mm kalibro tarnybinis revolveris, kurį gamino *Manufacture d'armes de Saint-Étienne* kompanija. Buvo sukurtas kad pakeistų MAS 1873 revolverį. Buvo standartinis Prancūzijos kariuomenės revolveris Pirmojo pasaulinio karo metais.

Imtas naudoti 1893 m. Žinomas karininkų revolveris Pirmojo pasaulinio karo metais, o vėliau – Prancūzijos policininkų revolveris (maždaug iki 1970 m.).

Revolveris naudoja 8 mm kalibro šovinius, tai gerokai mažesnis kalibras nei daugelio to meto revolverių, įskaitant Veblio revolverį ir MAS 1873 revolverį.

## Istorija

*MAS 1887*revolveris, variantas *MAS 1885*, bet skirtas naudoti 8 mm šovinius. Tai MAS 1892 pirmtakas
Revolveris buvo sukurtas kaip karininkų revolveris. 1892-1924 m. jų buvo pagaminta virš 350 tūkst. Jais buvo apginkluojami Prancūzijos armijos ir laivyno karininkai, žandarmerija.
Puskarininkiai toliau naudojo senesnius *Mle 1873* tarnybinius revolverius, nors dažnai Pirmojo pasaulinio karo metais gaudavo .32 ACP kalibro savitaisius Rubio pistoletus.

Šiuos revolverius dažnai vadina *Lebelio revolveriu*, nors ginklų konstruktorius Nikola Lebelis, kiek žinoma, neprisidėjo konstruojant šį revolverį ir jo šovinius.

1935 m. revolveris *Mle 1892* buvo oficialiai pakeistas savitaisiais pistoletais, bet daug jų buvo naudojami Antrojo pasaulinio karo metais, dalis jų karo metu ir po pateko į JAV kaip suvenyrai.

## Mechanika

Pradžioje 8 mm šoviniai, naudoti su 1892 m. revolveriu, primenantys .32-20 Winchester šovinius, buvo užtaisyti dūminiu paraku. Vėliau šie šoviniai jau buvo užtaisomi bedūmiu paraku.

1892 m. modelio revolveris yra dvigubo/viengubo veikimo. Turi vientisą rėmą, o būgnas su atskiru rėmeliu atsilenkia dešinėn. Iššautos tūtelės iš būgno gali būti išmetamos kartu. Tušti šovinių lizdai užtaisomi šoviniais ranka. Užtaisytas būgnas grąžinamas į rėmą, kur užsifiksuoja.
Kairioji rėmo plokštelė gali būti atlenkta atgal (ji įtaisyta ant vyrio), tuomet atsiveria vidinis mechanizmas, kurį galima išvalyti ir sutepti. Vidinės revolverio dalys numeruotos, skaičiai rodo, kokia tvarka mechanizmas turi būti ardomas.

Dešinėje vamzdžio pusėje išgraviruoti pagaminimo metai, pvz.,  *S 1895*. Įrašas *Mle 1892* išgraviruotas vamzdžio viršuje. Revolveriai buvo nešiojami dideliuose uždaruose odiniuose dėkluose, kurie po atvartu turėjo 12 atsarginių šovinių.

1892 m. revolveris buvo taiklus, su puikia detalių apdaila. Šaudė tiek kaip viengubo veikimo (pradžioje atlaužiamas gaidukas, prireikus šauti nuspaudžiamas nuleistukas), tiek kaip dvigubo veikimo (spaudžiamas nuleistukas pradžioje atlaužia gaiduką, toliau spaudžiamas atleidžia gaiduką, ir revolveris iššauna) ginklas.

Jo trūkumas buvo santykinai silpni jo, kaip karinio ginklo, 8×27 mm šoviniai . Jo kaunamoji geba vos siekė .32 ACP kalibro šovinių gebą.

## Valstybės naudotojos

* Belgija
* Čekoslovakija
* Prancūzija
* Monakas: kunigaikštiškųjų karabinierių kuopa (*Compagnie des Carabiniers du Prince*)
* Ispanija
* Šveicarija

## Nuorodos

* Kinard, Jeff. *Pistols: an illustrated history of their impact*, ABC-CLIO, Inc. Santa Barbara, CA (USA) 2003. ISBN 1-85109-470-9
* McNab, Chris, *The Great Book of Guns*, Thunder Bay Press, San Diego, CA(USA), 2004. ISBN 978-1-59223-304-5.
* Wood, J.B., *Book of Revolver Assembly and Disassembly*, Krause Publications, Iola, WI(USA), 2011. ISBN 978-1-4402-1452-3.